Viste kirkeruin i 2013. Foto: Sissel Ramstad 
**Viste kirke** på gården Viste i Randaberg i Rogaland var en steinkirke fra middelalderen.

Dateringer
----------

Jan Hendrich Lexow anslo at kirken var fra 1100-tallet.

Birger Lindanger mente at kirken på Viste antakelig er blitt reist om lag samtidig som trekirken (Randabergkirken) på Randabergfjellet, sist på 1100-tallet eller begynnelsen på 1200-tallet.

George Murphy og Ann Meeks mente at ytrevangen av nordreveggen har preg av gotisk arkitektur, mens resten av ruinen (særlig ytrevangen av vestre veggen) bærer preg av Romansk arkitektur. Skiftet fra romansk til gotisk arkitektur i Norge, regnes ofte til omkring 1250.

Med metalldetektor ble det funnet en mynt fra slutten av 1200-tallet og en del av en brakteat (mynt som bare er preget på en side). I 1898 ble det funnet en biskopmynt fra Dorpat fra 1355-1357. Trolig er kirken eldre enn myntene og brakteaten.

Oppbygging
----------

Plantegning og snitt av en av de bevarte veggene med kistemur - i Viste kirkeruin i 1898. Foto: Tor Helliesen i 1898 
Den var utvendig 13 meter lang og 6,55m bred.  Veggene var 1,33 meter tykke. Innvendig var da kirken 10,3 meter lang og 3,89 meter bred, eller ca. førti kvadratmeter. Murene var såkalte kistemurer, med murer på innsiden og utsiden med rette vegger, og med fyllmasser og kalk i midten. Kalken binder sammen steinene.

Kirken hadde en døråpning midt på vestgavlen, som var 1,35 meter bred. Dørkarmen var laget med rettvinklede klebersteiner.

I 1898 ble det funnet tre steinheller utenfor nordveggen. Tor Helliesen tolket dem som tilhørende tre vinduer.

Kirkeruinene ble gravd ut av Tor Helliesen i 1898.

Steinkister og steinheller
--------------------------

Det skal ha vært to eller tre gravkister innenfor østmuren av kirken. De var ca. 3 meter lange (5 alen) og lå i samme retning som kirken. De var noe nedgravd i grunnen så kun 30 cm av sidesteinene stakk over markoverflata. Hver kiste var kun dekket av en helle. I kistene fantes fire eller fem menneskeskaller, og flere mindre bein. Alt ble kastet. Jan Hendrich Lexow skrev at kistene lå utenfor østmuren, men det stemmer ikke med Helliesens beretning.

I 1866 var det en kiste på kirkegården. Den var av kleberstein og var 1,9 meter (73 tommer) lang og 0,7 meter (26,5 tommer) bred ved hodet. Kisten hadde et lokk av gråstein som var litt lengre og bredere enn kisten - det var 24cm tykt på midten og 12cm ytterst. Kisten ble forsøkt solgt for fem spesidaler til et museum, men de fikk ikke solgt den - så den ble værende.

Under restaureringsarbeidet ble det funnet tre heller som alle har en tilhørighet til kirkeruinen. Det er ikke kjent hvilke formål disse steinene har hatt, og ingen av dem er funnet i deres opprinnelige leie. De kan være kistelokk eller steiner som tilhørte gravene, eller bygningsstein over vinduene.

Referanser
----------

1. ↑  Jan Henrich Lexow: Middelalderens steinkirker i Rogaland, Stavanger Turistforening årbok 1957, side 34.
2. ↑  Birger Lindanger: Randaberg 3 - Kultursoga til 1945, 1988, side 42f og 383 -. Han laget også en tegning som viser hvordan han så for seg kirken - på side 43.
3. ↑  George Murphy og Ann Meeks: Tilbakeføringsprosjektet–Viste kirkeruin, Randaberg kommune, Arkeologisk museum , Stavanger, 2016 - .
4. ↑  George Murphy og Ann Meeks: Tilbakeføringsprosjektet–Viste kirkeruin, Randaberg kommune, Arkeologisk museum , Stavanger, 2016, side 38 - .
5. ↑  Tor Helliesen: Oltidslevninger i Stavanger Amt. Viste, Stavanger Museum Aarshefte nr. 6, 1898, side 66 - .
6. ↑  Tor Helliesen: Oltidslevninger i Stavanger Amt. Viste, Stavanger Museum Aarshefte nr. 6, 1898, side 64-66 - .
7. ↑  Jan Hendrich Lexow: Middelalderens steinkirker i Rogaland, Stavanger Turistforening årbok 1957, side 33.
8. ↑  Tor Helliesen: Oltidslevninger i Stavanger Amt. Viste, Stavanger Museum Aarshefte nr. 6, 1898, side 64-66 - .
9. ↑  Tor Helliesen: Oltidslevninger i Stavanger Amt. Viste, Stavanger Museum Aarshefte nr. 6, 1898, side 64-66 - .
10. ↑  Jan Hendrich Lexow: Middelalderens steinkirker i Rogaland, Stavanger Turistforening årbok 1957, side 33.
11. ↑  Tor Helliesen: Oltidslevninger i Stavanger Amt. Viste, Stavanger Museum Aarshefte nr. 6, 1898, side 64-66 - .
12. ↑  Tor Helliesen: Oltidslevninger i Stavanger Amt. Viste, Stavanger Museum Aarshefte nr. 6, 1898, side 64-66 - .
13. ↑  Jan Hendrich Lexow: Middelalderens steinkirker i Rogaland, Stavanger Turistforening årbok 1957, side 33 - .
14. ↑  Tor Helliesen: Oltidslevninger i Stavanger Amt. Viste, Stavanger Museum Aarshefte nr. 6, 1898, side 65 - .
15. ↑  Jan Hendrich Lexow: Middelalderens steinkirker i Rogaland, Stavanger Turistforening årbok 1957, side 34.
16. ↑  Stavanger Amtstidende 11.10.1866 -
17. ↑  George Murphy og Ann Meeks: Tilbakeføringsprosjektet–Viste kirkeruin, Randaberg kommune, Arkeologisk museum , Stavanger, 2016, side 37 - .